Gandia nomena Victoria Fernández Prieto com a Filla Adoptiva de la ciutat a títol pòstum
29 abril 2022

## Gandia nomena Victoria Fernández Prieto com a Filla Adoptiva de la ciutat a títol pòstum29 abril 2022Última actualització: 29 abril 2022

![](../gestion/img/708fde610998c27fc293fcef71969007a398e4b632d2b4625ac6d96a68b8322d.jpg)  
  

El saló de plens de l'Ajuntament de Gandia es va quedar ahir menut per celebrar el ple extraordinari de nomenament de Victoria Fernández Prieto com a Filla Adoptiva de la ciutat a títol pòstum.

**Victoria Fernández Prieto** va néixer el 28 de desembre de 1934 a Malvedo (Astúries) i va morir el 26 d'abril de 2021. Juntament amb el seu marit, Antonio Juan, va posar en marxa als anys cinquanta una panificadora a Vilallonga que amb el pas dels anys ha esdevingut una empresa multinacional amb més de 2.500 empleats, capaç de fabricar 350 productes de diferents gammes, que arriben a més de 50 països.  
Dona de referència al món empresarial, va liderar Dulcesol durant més de cinc dècades fins que el 2007 va passar el testimoni a la segona generació de la família. Tot i això, Victoria Fernández sempre es va mantenir molt activa en tots els aspectes relacionats amb la gestió de l'empresa, que actualment porta el nom de Vicky Foods, en homenatge a la seua cofundadora.

L'instructor de l'expedient, el funcionari **Vicent Mengual** va incidir al seu informe va destacar la fortalesa, capacitat de treball i lideratge de la ja és hui Filla Adoptiva de Gandia.

Tots els portaveus de les diferents formacions representades al consistori van coincidir a destacar la seua tasca en la generació d'ocupació i riquesa i el seu compromís amb Gandia i la comarca de la Safor.

Per la seua banda, **Mariola Juan Fernandez** va agrair a la corporació municipal i a la ciutat de Gandia el reconeixement atorgat. "_Era una persona que deixava empremta que va aconseguir l'èxit a la vida basant les seues accions en la humilitat, la humanitat, l'honestedat i en el treball i la constància_".

L'alcalde de Gandia, **José Manuel Prieto**, va descriure Victoria Fernández com una dona que "_exemplifica el millor del nostre poble: estar disposat a reinventar-se, a tenir a mà un nou començament_" i va afegir que "v_a saber revertir a la societat de Gandia i de la Safor tot el capital, el talent i la innovació acumulades, transmetent aquest compromís a la gran família de Vicky Foods_".

La primera autoritat municipal va afirmar durant el seu discurs que "_estarem en deute amb el que Victoria ens va regalar en vida: les tres famoses destrals de què ella sempre parlava: humilitat, honestedat i humanitat_" i va destacar la seua determinació, compromís amb la societat, el lideratge des de l'empatia i la proximitat com algun dels valors que l'han fet mereixedora del títol.

[Twittear](https://twitter.com/share)